बिक्री के हिसाब से वाहन उद्योग के सबसे बड़े सेगमेंट दोपहिया की बिक्री पिछले महीने लगभग 9 प्रतिशत बढ़कर 18.5 लाख वाहन रही। हालांकि स्कूटर बिक्री 1.4 प्रतिशत घटकर 555,467 यूनिट रह गई जबकि पिछले साल यह आंकड़ा 563,326 था। स्कूटर बिक्री 15 महीने के बाद पहली बार घटी है। इससे पहले स्कूटर बिक्री में नोटबंदी के बाद जनवरी 2017 में 14.5 प्रतिशत तक की गिरावट आई थी। सायम के उप महानिदेशक सुगातो सेन ने स्कूटर बिक्री के मुद्दे पर कहा कि बिक्री में मामूली गिरावट एक प्रख्यात निर्माता द्वारा इन्वेंट्री में कमी की वजह से आई। स्कूटर बाजार दिग्गज एचएमएसआई की घरेलू बिक्री 2.09 प्रतिशत तक घटकर 327,167 वाहन रह गई जबकि एक साल पहले के समान महीने में यह 3,34,168 थी। मोटरसाइकिल बिक्री मजबूूत बनी रही और यह 15 प्रतिशत बढ़कर 12.2 लाख वाहन रही। मोपेड की बिक्री चार प्रतिशत बढ़कर 73,067 यूनिट रही।